3F Midtvendsyssel har varslet konflikt mod det firma, der udfører aflivning på mink på Gjøl, og fagforeningen er onsdag morgen klar til kamp.

Mellem 20 og 30 aktive fagforeningsmedlemmer er onsdag morgen mødt op ved kirken på Gjøl for sammen at gøre opmærksom på, at det arbejde, som myndighederne i øjeblikket er i gang med på en stribe minkfarme i området, udføres i strid med dansk overenskomst. - Der er tale om overenskomststridigt arbejde, siger formanden for 3F Midtvendsyssel Per Kjeldsen. Han er positivt overrasket over, at op mod 30 personer onsdag morgen er kommet til Gjøl for at markere utilfredsheden med arbejdsvilkårene for de folk, der er kaldt ind for at aflive mink. - Det siger mig, at vi har stor opbakning til den her sag, når så mange mennesker har kunnet rive sig fri fra det, de ellers havde gang i, siger Per Kjeldsen. 3F har varslet dagens konflikt til arbejdsgiveren, der de seneste dage har stået for at slå tusindvis af mink ned på Gjøl. Og ifølge 3F var det forleden tæt på, at fagforeningen kunne aflyse konflikten, da 3F var i kontakt med den pågældende virksomhed. - Desværre blev der ikke tegnet overenskomst, og der blev heller ikke indgået en aftale med arbejdsgiverforeningen, siger Per Kjeldsen. Han understreger, at man fra 3Fs side først for alvor i dag er gået i gang med at markere utilfredshed over, at der ikke er tegnet overenskomst mellem arbejdsgiver og arbejdstager i forhold til det arbejde, som sundhedsmyndighederne skal have udført. - Det er helt vanvittigt, at det er staten selv, der gør brug af overenskomststridigt arbejde, fastslår Per Kjeldsen, som samtidig varsler en stribe af sympatikonflikter i kølvandet på denne konflikt, som onsdag morgen er begyndt på Gjøl.